馮永之號冰壺工水墨丹青
作者：吳龍翰
朝代：宋

paragraphs: 半生江海冰壺翁，擔風荷雨七尺笻。
爛嚼扶葉紫金椹，玉樓光徹十二重。
飽喫孤山白玉花，一鑿九竅開玲瓏。
能鉟明月鑄雙眼，故能搜索異景窺神功。
能穿星斗掛胸次，故能神遊八極之鴻濛。
手撼烟雲出硯石，酒酣奮筆驅雷風。
迴山轉海有力量，頃刻鵞溪幻出白練之寒江，碧玉之奇峯。
瀟湘洞庭忽在眼，冷落烟竹蒼梧空。
碧天萬里渺無際，但見隠隠歸飛鴻。
江門過雨涼如許，木落瀟瀟秋滿浦。
月明何處起漁歌，小艇人歸急搖櫓。
鷗沙漠漠洲渚昏，無數寒鴉栖古渡。
景物變態雖無窮，筆端有口一一吐。
研丹吮粉尤精奇，直與王爵争毫釐。
寧肯没骨媚時好，逸氣往往追徐熙。
一點春風幾花卉，化工權柄君所私。
獻之牸牛韓幹馬，滕王蛺蝶僧繇魚。
下筆衆妙各俱足，開卷錯落中珠璣。
顧家層樓連天起，俗士那敢窺藩籬。
嘔心抽思何自苦，乃使肌骨化作枯松枝。
君不見梅邉有狂客，風饕雪虐寧忍饑。
吟軀未老貌先老，不覺兩髩紛如絲。